Joseph Smith Jr.

**Joseph Smith Jr.** ia es la fundor e un profeta de mormonisme.

El ia nase en Sharon, Vermont (SUA) en la anio 1805, e ia mori en la anio 1844 en Carthage, Illinois (SUA). El ia es ance un teocrata, politiciste, urbaniste, xef militar, e poligamiste.

El ia crese en New York ueste en un periodo de zelo relijiosa (Velia Grande Du). On ia dise ce el ave la capasia de trova tesoros enterada, par usa medias supranatural. En la fini de la anios 1820, Smith ia dise ce un anjel ia gida el a un libro de placas de oro enterada, enscriveda con la istoria relijial de poplas antica american. Pos publici un tradui a engles de la placas como la Libro de Mormon, el ia organiza ramos de la Eglesa de Cristo, un eglesa de cual sua aderores ia es plu tarda nomida Santas de la Dias Ultima o, plu comun, mormonistes.

En 1831, ia move a Kirtland (Ohio) per fundi la site de Zion en Missouri ueste, ma sua projeta ia es frustrada cuando colonistes de Missouri ia esclui la mormonistes en 1833. Pos gida la Campa de Zion, un mision paramilitar nonsusedosa per regania la tera, Smith ia comensa construi un templo en Kirtland.

En 1837, la **Kirtland Safety Society** – fundida par Smith e otra gidores de la eglesa – ia sufri un crise finansial grande, e en la anio seguente, Smith ia uni sua seguores en Missouri. La Gera Mormoniste de 1838 contra la popla de Missouri ia es causada car la popla de Missouri ia pensa ce Smith vole provoca un revolui. Cuando la mormonistes ia perde la gera, los ia es escluida e Smith ia es prisonida con acusas grave.

Pos es permeteda a evade prison en 1839, Smith ia gida sua seguores a Nauvoo (Illinois), e ala el ia servi como maior e comandor de sua militia grande, la Lejion de Nauvoo. En 1844, el ia anunsia se como aspiror per la presidentia de la Statos Unida. En acel estate, pos cuando la jornal *Nauvoo Expositor* ia critica la pratica de la poligamia de Smith, la Consilio de la Site de Nauvoo ia ordina destrui la jornal. En la tumulta seguente, Smith ia declara prima un governa militar, ma ia sede final a la governor de Illinois. An si la governor ia promete sua securia, Smith ia es matada par un manada ante sua litiga en Carthage, Illinois.

La seguores de Smith regarda multe de sua scrives como scrivedas santa. Sua instruis inclui opinas unica sur la natur de Dio, la strutur familial, la organiza political e la coletivisme relijial. Sua lega inclui un cuantia de ramos relijial, cual ave juntada 14 milion membros en la mundo.

## Biografia
Joseph Smith Jr. ia nase a 23 desembre 1805 en Sharon, Vermont. El ia es la numero sinco de des-un fios de Joseph Smith Sr. (un mercator e cultivor) e Lucy Mack (sposida en 1796). Sua familia ia desende de migrores. Pos un infeta en la osos, el ia usa muletas tra tre anios. En 1816–17, la familia ia vade a Palmyra (a ueste de New York) e ia compra plu tarda un cultiva en la vila Manchester.

En la Velia Grande Du, la area ia es la loca de nase de zelo relijiosa. An si la familia Smith ia es egalida en esta stimula, los ia desacorda sur relijio. Joseph Smith no ia es un membero de un eglesa en sua jovenia, ma el ia partisipa en la clases de la eglesa e el ia leje la Biblia. Con sua familia, el ia partisipa en relijio poplal, un pratica comun en la epoca. Como multe persones en acel epoca, sua madre e padre e sua avo madral ia ave sonias o revelas sur cual los ia crede ce los es mesajes de Dio. Smith ia dise ce el ia esperia sua revela prima en 1820, en cual Dio ia dise a el ce sua pecas es pardonada e ce tota la eglesas es falsa.